10 साल बाद फैसला; स्पेशल कोर्ट ने सूरज से कहा- आपके खिलाफ सबूत काफी नहीं
Bollywood Actress Jiah Khan Suicide Case Verdict Latest Update - Follow Sooraj Pancholi Case Latest Newsएक्ट्रेस जिया खान ने 3 जून 2013 को अपने फ्लैट में सुसाइड कर लिया था। पुलिस को वहां से 6 पेज का सुसाइड नोट
CBI की स्पेशल कोर्ट ने शुक्रवार को एक्ट्रेस जिया खान सुसाइड केस में सूरज पंचोली को बरी कर दिया। फैसले के वक्त सूरज कोर्ट रूम में मौजूद थे। कोर्ट ने कहा, 'आपके खिलाफ सबूत काफी नहीं हैं, इसलिए बरी किया जाता है।' सूरज पर एक्ट्रेस को आत्महत्या के लिए उकसाने का आरोप था।
जिया ने 3 जून 2013 को मुंबई के अपने फ्लैट में सुसाइड किया था। अब घटना के 10 साल बाद इस पर फैसला आया है। जिया की मां की शिकायत पर एक्टर और बॉयफ्रेंड सूरज पंचोली को गिरफ्तार किया गया था। बाद में जमानत मिल गई थी।
पुलिस को जिया के घर से 6 पेज का सुसाइड नोट मिला था। इसके मुताबिक, जिया सूरज के साथ बिगड़े रिश्तों की वजह से काफी परेशान थीं। इसके बाद जिया की मां राबिया खान ने सूरज पर केस दर्ज कराया था। सूरज, एक्टर आदित्य पंचोली और जरीना वहाब के बेटे हैं।
जिया की मां बोलीं- मैं हाईकोर्ट जाऊंगी 
जिया खान की मां राबिया खान ने कोर्ट के बाहर कहा, ''मैंने अभी हार नहीं मानी है। फाइनल जस्टिस अभी नहीं हुआ है। सबूतों की कमी की वजह से ये फैसला आया है। CBI ने अपना काम ढंग से नहीं किया।"
उन्होंने कहा, "इस केस में फैसला तो आ चुका है, लेकिन मेरी बेटी की मौत कैसे हुई इस पर अभी भी सवाल बना हुआ है। मैं शुरू से कह रही हूं कि ये मामला मर्डर का है। मैं अब हाईकोर्ट का दरवाजा खटखटाऊंगी।"
'जब भी सबूत लाती उसे इग्नोर किया जाता, आज के जजमेंट से निराशा हुई'
राबिया ने दैनिक भास्कर के साथ बातचीत में कहा, 'आज के जजमेंट से बहुत निराश हूं। सवाल ये है कि आखिरकार मेरी बेटी मरी कैसे? किसने मारा मेरी बच्ची को? ये देखकर वाकई दुख होता है कि हम एक ऐसी सोसाइटी में रह रहे हैं जहां ऐसे लोग रहते हैं। मैंने जब भी एविडेंस पेश करने की कोशिश की, उसे इग्नोर किया गया।
लड़ाई अभी खत्म नहीं हुई है। अब मैं उन्हीं एविडेंस के आधार पर आगे भी लड़ती रहूंगीं। बेटी को इंसाफ दिलाने के लिए मैंने लड़ाई की तैयारी कर ली है।'
बरी होने के बाद सूरज का पोस्ट- सच्चाई की जीत होती है
सूरज पंचोली आज सुबह 10 बजे घर से निकले। 10.30 बजे कोर्ट पहुंच गए। सूरज के साथ उनकी मां जरीना वहाब भी थीं। हालांकि, सूरज के पिता आदित्य पंचोली कहीं नजर नहीं आए। कोर्ट ने फैसला सुनाने के लिए 10.30 बजे का समय रखा था, लेकिन जिया की मां राबिया कुछ दलीलें जमा कराना चाहती थीं, जिसकी वजह से सुनवाई दो घंटे के लिए टाल दी गई।
दोपहर 12.30 बजे कोर्ट ने अपना फैसला सुनाया। बरी होने के बाद सूरज ने सोशल मीडिया पर लिखा, 'सच्चाई की हमेशा जीत होती है। भगवान से बड़ा कोई नहीं।'​​​​​​​
आज केस के साथ-साथ खोई गरिमा भी जीती है- सूरज
सूरज पंचोली के प्रवक्ता दीपक साहू ने उनका ऑफिशियल बयान जारी किया है। उन्होंने कहा, 'इस केस की वजह से पिछले 10 सालों में मेरी रातों की नींद उड़ गई थी। आज मैंने सिर्फ ये केस नहीं जीता बल्कि अपनी खोई गरिमा भी वापस जीत ली है। ऐसे गंभीर आरोपों के साथ दुनिया का सामना बहुत हिम्मत का काम है।
इतनी कम उम्र में मैंने जो झेला है, मुझे नहीं पता कि मेरे जीवन के ये 10 साल कौन लौटाएगा। मुझे खुशी है कि अब ये सब खत्म हो गया। मेरे साथ-साथ फैमिली भी अब चैन की सांस लेगी। इस दुनिया में शांति से बड़ी और कोई चीज नहीं है।' 
फेसबुक के जरिए हुई थी जिया और सूरज की मुलाकात
मीडिया रिपोर्ट्स के मुताबिक, जिया और सूरज की मुलाकात 2012 में फेसबुक के जरिए हुई थी। धीरे-धीरे दोनों के बीच नजदीकियां बढ़ीं और वे रिलेशनशिप में आ गए। जिया और सूरज के घरवालों को उनकी रिलेशनशिप के बारे में पता था। दोनों के साथ में फोटोज भी वायरल हुए थे। उनके लिव इन में भी रहने की खबरें थीं।
जांच में जिया की प्रेग्नेंट होने की भी बात सामने आई थी। जिया के घर से जो सुसाइड नोट बरामद हुआ था उसमें धोखाधड़ी और फरेब की बात कही गई थी। नोट में लिखा था, ‘मैंने तुम्हें इतना प्यार और केयर दिया, लेकिन बदले में मुझे सिर्फ धोखा और झूठ मिला।
पहली ही फिल्म में बिग बी अपोजिट दिखीं थीं जिया
जिया खान ने अपनी डेब्यू फिल्म में ही अमिताभ बच्चन के साथ काम किया था। राम गोपाल वर्मा के डायरेक्शन में बनी इस फिल्म का नाम निशब्द था। इसके बाद उन्होंने आमिर खान की ब्लॉकबस्टर फिल्म गजनी में काम किया। उनकी अंतिम फिल्म अक्षय कुमार स्टारर फिल्म हाउसफुल थी। गजनी और हाउसफुल दोनों फिल्मों ने 100 करोड़ से ज्यादा का कारोबार किया था।